Predkladacia správa

Funkcia Výkonného národného koordinátora zahraničnej pomoci bola vytvorená Uznesením vlády SR č. 278/1996 zo dňa 23. 4. 1996. Zámerom tohto opatrenia bolo zabezpečenie plynulejšej komunikácie v súvislosti s koordináciou predvstupovej pomoci na pracovnej úrovni. V zmysle Uznesenia vlády SR č. 656/1999 zo dňa 4. 8. 1999 bola vytvorená funkcia sektorového koordinátora zahraničnej pomoci, čím sa zavŕšila špecializovaná organizačná štruktúra zaoberajúca sa programovaním a monitorovaním predvstupovej pomoci v SR.
Za účelom riešenia aktuálnych problémov, ktoré sa vyskytli v súvislosti s implementáciou programu Phare, bola v júni 2001 vytvorená Pracovná skupina Phare na vysokej úrovni (Phare High Level Working Group - HLWG), zložená zo zástupcov Slovenskej republiky a Európskej komisie (EK). V rámci svojej činnosti HLWG vykonala analýzu organizačnej štruktúry zabezpečenia predvstupovej pomoci v podmienkach SR z hľadiska efektivity, kompatibility a operatívnosti.
V nadväznosti na činnosť HLWG, v súlade s odporúčaniami HLWG sa podpredsedníčka vlády SR pre európsku integráciu ako národný koordinátor zahraničnej pomoci rozhodla iniciovať zrušenie funkcie Výkonného národného koordinátora zahraničnej pomoci. Táto funkcia nie je zavedená v žiadnej asociovanej krajine, ktorá je prijímateľom predvstupovej pomoci. Jediným legitímnym zástupcom SR vo vzťahu k EK v rámci inštitucionálneho rámca Phare je národný koordinátor zahraničnej pomoci. Navrhované opatrenie má viesť k zlepšeniu komunikačných tokov smerom k Európskej komisii ako aj k zosúladeniu realizačnej štruktúry predvstupových programov SR so štandardným modelom, využívaným ostatnými prijímateľskými krajinami predvstupovej pomoci.